Köstrikivi (ehk Ohvrikivi).  Ojakülas Anna kirikust 1,0 km loode pool põllul asuv massiivne jämedateraline hall graniitrahn, kohati roosa. Köstrikivi pikkus on 8,4 m, laius 5,7 m, kõrgus 2,9 m ning ümbermõõt 22,7 m. Rahnu põhiplaan on elliptiline. Küljed järsud ja lame lagi, ida suunas nõrgalt madalduv. Lõunaküljel nähtav kivi läbistav kinnislõhe. Kivi on murenemisele vastupidav. Selle pind on nõrgalt sammaldunud, samblikke esineb väga tihedalt. Rahnu lael kasvab kohati rohttaimi,  idaserval isegi 1,5 m kõrgune sirelipõõsas. Mullakihi paksus ulatub kivil 0,3 m-ni ja selles on kaldapääsukeste pesad. Sirelipõõsa kasvamise kohta rahnul on andmeid juba 1924. a. Köstrikivi lael paikneb kolm selgesti jälgitavat 2 cm sügavust väikest kultuselohku. Kivi nimetus on tulnud sellest, et paiknes Anna kiriku köstri põllul. Rahvajutu järgi olevat selle all palju varandust peidus ja seal olevat sinist tuldki nähtud.